Paterna trasllada 9.541 exemplars audiovisuals a la biblioteca de la Cova Gran
10/08/2015

# Paterna trasllada 9.541 exemplars audiovisuals a la biblioteca de la Cova Gran

[![Foto de la Cova Gran](/images/noticias/2015/08/cova-gran.jpg)](/images/noticias/2015/08/cova-gran.jpg)

10.08.2015

El Barri de Campament tindrà un Centre d’Estudi completament equipat amb Wi-Fi, ordinadors públics, servici de premsa diària i un fons de llibres que podrà consultar-se en un horari ampliat

L’Ajuntament de Paterna ha conclòs el trasllat de 9.541 exemplars audiovisuals, susceptibles de ser prestats als usuaris, que ja estan disponibles en la biblioteca de la Cova Gran. Unes instal•lacions en què, des de hui, poden sol•licitar-se 7.005 DVDs, 2.291 arxius d’àudio, 98 programes informàtics de programari i 147 àudio-llibres. En total, més de 9.500 elements audiovisuals.

La regidoria de Tradicions, Cultura i Foc, que dirigeix Paqui Periche, s’ha responsabilitzat d’este trasllat, “realitzat en temps rècord i amb un resultat molt positiu”, segons la pròpia edil, qui ha explicat que “amb l’augment d’usuaris registrat en temps d’exàmens s’ha decidit traslladar a esta biblioteca el servici de préstec audiovisual”. I és que, des del 22 de juny a l’1 de juliol, temps durant el qual la biblioteca va obrir durant les 24 hores del dia, 5.500 alumnes van utilitzar estes instal•lacions.

L’horari actual de la biblioteca de La Cova Gran és de 9:00 a 14:00 fins al 2 de setembre, i a partir d’ací també en horari de vesprada, de 16.30 a 20h. Així mateix, el Centre d’Estudi de Campament tindrà un horari i un servici ampliats.

Centre d’Estudi de Campament, obert tots els dies matí i vesprada

A partir del 24 d’agost hi haurà Wi-Fi, ordinadors públics, servici de premsa diària i un fons de llibres que podrà consultar-se en un ampli horari. Fins ara, l’horari habitual era dilluns, dimarts i dimecres de 16.30 a 20.00 hores, i dimecres, dijous i divendres de 10 a 14 hores. A partir del 24 d’agost el Centre d’Estudi de Campament s’obrirà cada matí de 09:00 a 14:00 hores i, a partir del 2 de setembre, l’horari s’ampliarà també des de les 16:30 a 20:00 hores, igual que La Cova Gran.

“Tots els dies lectius, en horari de matí i vesprada, el Centre d’Estudi de Campament, més equipat que mai, estarà obert a diferència del que ha ocorregut fins ara, ja que l’anterior Govern del PP va restringir el seu horari i mai va equipar correctament les instal•lacions”, ha assenyalat la regidora.